作者：葛长庚
词牌/韵律：沁园春

paragraphs: 且说罗浮，自从石洞，水帘以还。
是向时景泰，初来卓锡，旧家勾漏，曾此修丹。
药院空存，铁桥如故，上更有朱仙朝斗坛。
飞云顶，在石桥高处，杳霭之间。
山前。
拾得清闲。
也分我烟霞数亩宽。
自竹桥人去，青莲馥郁，柴门闭了，绿柳回环。
白酒初篘，清风徐至，有桃李时新饤几盘。
仙家好，这许多快活，做甚时官。